50 Jaar gelede in Die Burger | 8 Januarie 1971 | Netwerk24
08 Januarie 2021 15:31
Prysstygings kring uit: 'n Draaikolk van stygende pryse binne die eerste paar dae van die nuwe jaar het die publiek oor die hele land geskok. Maar nog is't einde niet: binne die volgende paar maande gaan nog heelwat verbruiksgoedere en openbare dienste veel duurder word.
Kaapse treinchaos: 'n Volslae chaos het gistermiddag op die Kaapstadse stasie geheers toe geen trein weens 'n fout met die sinjaal-stelsel kon loop nie.
Jammer, ons is toe: Buffelsbaai, die gewilde strandoord sowat negentien kilometer van Knysna, is sedert gisteroggend sonder kos of melk. Sy enigste kafee is tot die ontsteltenis van vakansiegangers gesluit en nou moet hulle hul inkope op Knysna gaan doen. Volgens die polisie is die kafee weens gesondheidsredes gesluit.
Man verdrink in toilet: Die jong man wat met die groot popfees op Nuwejaarsdag in 'n toilet op die Goodwoodse skouterrein dood aangetref is, het verdrink. Die man het aan vallende siekte gely en het vermoedelik verdrink nadat hy 'n aanval gekry het.
Boete oor blomme: 'n Sakeman van Houtbaai is gister tot 'n R200-boete of 100 dae tronkstraf gevonnis omdat hy agt bossies blomme by Chapmanspiek gepluk het.
'Moderne' huise: Die Kaapse Afdelingsraad het begin om 400 moderne huise wat deur Kleurlinge in Elsiesrivier gekoop sal kan word, op te rig. Die huise sal oor alle moderne geriewe beskik, soos ingeboude kaste, warm en koue water in die badkamer en kombuis, elektriese ligte, sowel as 'n rioolstelsel. Dit sal 'n koper gemiddeld R30 tot R33 per maand kos met 'n deposito van R200 om so 'n huis en erf te koop.
Bul 6; Stiervegter 0: Een van Portugal se voorste stiervegters, Mario Coelho, word in 'n verpleeginrigting in Pretoria behandel nadat hy op 27 Desember in 'n stiergeveg in Lourenco Marques deur 'n bul aangeval is. Mnr. Coelho sal geruime tyd buite aksie wees.
Koue sterftes: Minstens 128 mense is dood in die koue weer wat die afgelope twee weke in tropiese dele van Indië ondervind is.